Bolplante tooi Noord-Kaap | Netwerk24
Deur Marzahn Botha 11 April 2021 00:23
Elrie Visser tussen die Maartblomme. Foto: Marzahn Botha
Nieuwoudtville is blomwêreld. In die lente, mos.
Dit was totdat ons die afgelope Paasnaweek 'n pienk tapyt van kandelaarblomme (Brunsvigia bosmaniae) teen die koppies van die Nieuwoudtville-veldblomreservaat in die Noord-Kaap raakgery het.
Inderwaarheid is Nieuwoudtville baiekeer in Februarie en Maart ook blomwêreld.
Dís wanneer dié bolplante in hul volle glorie blom. Maar net as daar genoeg reën val. Daar moet glo ongeveer 25 mm reën in Maart val vir die blomme om hul volle potensiaal te bereik.
Weens die laaste paar jaar se droogte was die blomtapyt maar mistroostig. Hierdie jaar is dit egter besonder mooi.
Volgens Riana Louw, werknemer by die bekende Van Zijl-gastehuis op die dorp, was daar vroeg in Maart 'n misreëntjie van 10 mm en teen die middel van die maand het lekker donderbuie sowat 15 mm gegiet.
Volgens Riana het die Maartblomme vanjaar redelik baie toeriste gelok. "Verlede jaar het dit uitgestoot, maar niemand kon dit weens die inperkings van die virus sien nie."
Die jaar vantevore was dit weer nie so goed nie weens die droogte.
"As goeie reën nie naby Maart of in Maart kom nie, kry ons nie die Maartblomme nie," sê sy.
Die blomme staan ook bekend as die koningskandelaarlelie, die Maartblom, marsblom of seeroogblom.
As goeie reën nie naby Maart of in Maart kom nie, kry ons nie die Maartblomme nie.
Daar is ook g'n meer gepaste groeiplek vir hulle as in Nieuwoudtville, bolplanthoofstad van die wêreld, nie.
Dié bedreigde spesie word goed bewaar in hierdie reservaat, waar meer as 300 inheemse spesies versorg word.
Gewoonlik is daar 'n lafenis van veldblomme tydens die blomtyd in Augustus en September, so 'n mens is half verras om in Maart te sien hoe die kandelaarblom se ondergrondse bolle ná goeie reën vlamvat.
Hulle stoot dan 'n vlesige stam uit en aan die bopunt ontvou 'n kandelaaragtige sfeer van 20 tot 80 van die allermooiste lelieblomme in skakerings van pienk, wit en rooi.
Toe ek my foto's op Facebook plak, sê 'n vriendin van Langebaan: "Ons het hier in Langebaan dan rooies."
Ek het gaan uitvind en die rooier lelies wat kuslangs blom is 'n ander variant.
Jy sal die Maartblomme gewoonlik ook in sanderige, laagliggende gebiede van Namakwaland, die Kaapse Skiereiland en om Plettenbergbaai, aan die Tuinroete, opspoor.
Die kandelaarblom – met 'n blomkop wat tot 60 cm kan groei – spog met 'n magdom bygelowe wat daaroor vertel word.
Een van die plant se tradisionele gebruike is glo om die bol in afkooksels te gebruik om die akkuraatheid van plaaslike waarsêers se dolosse te verbeter. Bygewerkte bron: www.lekkeslaap.co.za/lekkeslaap-blog/blomme-van-sa
Hulle wen elk 'n kopie van 'n Reisgids: Voetspore in Suid-Afrika: Alwyn Rossouw, Worcester; Laetitia Minnaar, Centurion; Elize Klopper, George; Susan Pieterse, Uitenhage; en Bertus Muller, Bloemfontein.